A pataki iskolára emlékeztek az öregdiákok
Balsa, Nyíregyháza - Nem érkeztek üres kézzel Szabolcs községbe harminc évvel ezelőtt.
Jó visszaemlékezni a régi eseményekre, hiszen erőt meríthetünk belőlük. A Balsán élő Halásziné Iski Ildikó egy olyan eseményt idézett fel lapunk számára, amely harminc évvel ezelőtt történt: 1988. október 29-én az egykoron Sárospatakon tanult megyénkbeli személyeket összefogó Szabolcs-Szatmár-Bereg megyei Öregdiákok Baráti Egyesülete rendezett egy összejövetelt. – Ebből az alkalomból Nyíregyházán a református egyházközség gyülekezeti termében kiállítást is rendeztek a Sárospatakon őrzött relikviákból. Az eseményt megnyitotta a sárospataki református levéltár igazgatója, dr. Hörcsik Richárd – elevenítette fel a régi emlékeket Halásziné Iski Ildikó. A megtekintett kiállítás legérdekesebb darabja az az úrasztalterítő volt, amelyet maga Lorántffy Zsuzsanna varrt színes selyemmel és skófiummal. Ezt a nyíregyházi kiállítást megtekintette dr. Bertalan Imre, volt pataki öregdiák is, aki az Amerikai Református Egyesület elnöke és a Sárospataki Kollégiumnak a 334. seniora volt. Koszorúzás, hangverseny A baráti társaság Nyíregyházáról busszal utazott Szabolcs községbe, ahol a volt református parókián, a Mudrány-kúriában a baráti kör alapítója, Halásziné Iski Ildikó felolvasta Mudrány András végrendeletét, amit akkor hallott először a meghatódott közösség. Ezután átadta a baráti kör ajándékát, a dr. Bertha Zoltán festőművész-tanár által készített Mudrány Andrást ábrázoló festményt Szabolcs község lakosságának. A baráti egyesület tagjai megkoszorúzták a millenniumi emlékművet és a Mudrány család sírját, majd történelmi áttekintést tartott dr. Németh Péter múzeumigazgató. Templomi hangverseny is várt a résztvevőkre a szabolcsi műemléktemplomban, ahol igét hirdetett dr. Fekete Károly esperes. Az ünnepséget Béres Ferenc, Donka Márta és Lipcsey Edit énekművészek, valamint Hegedűs Valér zongoraművész egy órás műsora tette még emlékezetesebbé. KM